## El Consell ratifica la declaració d’emergència de les obres de rehabilitació de la Nau de Tallers de Sagunt

*** Les obres disposen d’un pressupost de més de 540.000 euros per a la consolidació de la coberta, per l’alt risc de despreniment
* La Generalitat té en compte els límits de protecció de l’edifici, catalogat com a bé de rellevància local**

El Consell ha ratificat la declaració d’emergència de les obres de rehabilitació de l’antiga Nau de Tallers de Sagunt, catalogada com a bé de rellevància local, per un import de 541.836,10 euros.

Esta actuació té com a objectiu la consolidació de la coberta de l’edifici, que patix grans danys agreujats pel temporal del passat mes de novembre de 2023, quan es van desprendre diverses plaques. En este sentit, és necessari actuar de manera immediata atés el perill que suposa per a béns d’altri i persones que transiten en el seu entorn.

Construïda en 1919, la Nau de Tallers és un edifici de grans dimensions situat al costat del port d’embarcament del mineral en el port de Sagunt. Este centre es va adequar amb llicències provisionals a principis dels 2000 com a seu d’espectacles culturals.

Després d’iniciar els tràmits amb l’Ajuntament per a l’obtenció de la llicència d’activitat definitiva com a seu d’espectacles de la Generalitat, la Conselleria va obrir finalment estos tràmits en 2017, així com la redacció del projecte de les obres de rehabilitació i recuperació d’este espai com a seu cultural, que es van adjudicar en 2019.

No obstant això, estes obres van romandre paralitzades des de llavors, per la qual cosa l’empresa adjudicatària va renunciar al contracte d’obres d’este espai l’abril de 2023, la qual cosa ha impedit la rehabilitació d’estes instal·lacions, que es troben molt deteriorades, i el seu ús cultural.

Per a esmenar esta situació, la Generalitat està preparant un concurs de projectes per a l’adequació de l’espai que tinga en compte les limitacions en la intervenció que suposa tant la protecció com a bé de rellevància cultural de Nau de Tallers com la de l’Alt Forn número 2, reconegut recentment com a bé d’interés cultural (BIC).

Fecha: 23/07/2024